তাকে স্বাধীন করতে কর্ণঝোরারই অদূরে কামালপুর রণক্ষেত্রে রক্ত দিয়েছেন। সেই কামালপুর যুদ্ধের কথা বলবো। ১৪ নভেম্বর আমাদের অধিনায়ক তাহেরের জন্মদিন। এ দিনটিকেই ঢাকা দখলের প্রবেশ দ্বার কামালপুর শক্রঘাটি দখলের জন্য জন্য স্থীর করেছেন অধিনায়ক। ভোর রাত ৩ টায় চতুর্দিক থেকে ৫ টি কোম্পানী নিয়ে প্রচণ্ড আক্রমণ শুরু করেন তাহের। মুক্তিবাহিনীর সেকেন্ড লে. মিজান, লে. মান্নান এবং আমার অপর ভ্রাতা আবু সাইদের নেতৃত্বে তিনটি কোম্পানী এবং ভারতীয় বাহিনীর দু’টি কোম্পানী মিলে আক্রমণ পরিচালনা করা হয়। ভারতীয় আর্টিলারী আমাদের সাহায্য করে। চশমা ভেঙ্গে যাওয়ায় আমাকে এই অভিযান থেকে বাদ দেয়া হয়। অন্যান্য সময় অভিযান কালে আমি অধিনায়কের অস্ত্রটি নিয়ে তার সাথেই থাকি। তবে আমাদের ব্রাদার্স প্লাটুনের পাঁচজন অংশ নেয় এই অভিযানে। তারপরও অধিনায়কের অজান্তে ছোট্ট ওয়াকিটকি নিয়ে আমি ও আমার ছোট বোন ডালিয়া যুদ্ধক্ষেত্রের কাছেই অবস্থান নেই। অধিনায়কের জন্য দু’টি ফ্লাক্সে চা ও পানি নিয়ে এসেছি।